Hotărârea de Guvern privind calendarul alegerilor și "aprobarea calendarului acțiunilor din cuprinsul perioadei electorale la alegerile pentru membrii din România în Parlamentul European din anul 2024 şi la alegerile pentru autoritățile administrației publice locale din anul 2024" a fost adoptată luni de guvern.
Potrivit actului normativ, perioada electorală începe în data de 12 martie. În termen de cinci zile, cel mai târziu la data de 16 martie 2024, urmează a fi desemnați judecătorii din Biroul Electoral Central (BEC) și stabilit "modelul listei electorale permanente, modelul listei electorale speciale, al copiei de pe lista electorală specială, al listei electorale suplimentare, al extrasului de pe lista electorală suplimentară, a modelului listei susținătorilor, a modelului buletinului de vot la alegerea membrilor României în Parlamentul European din data de 9 iunie 2024".
Perioada de depunere la biroul electoral central a protocoalelor de constituire a alianţelor electorale la alegerile pentru membrii din România în Parlamentul European debutează în data de 19 martie.
Modelele ștampilelor electorale și modelul timbrului autocolant vor trebui stabilite în termen de 10 zile de la începerea perioadei electorale, dar nu mai târziu de 21 martie 2024.
Următorul termen este cel târziu data de 27 martie sau 10 zile de la data constituirii Biroului Electoral Central, când se va încheia perioada de depunere la biroul electoral central a protocoalelor de constituire a alianțelor electorale la alegerile pentru membrii din România în Parlamentul European din anul 2024.
Ordonanța de urgență conține și dispoziții legate de tragerea la sorți a celor trei judecători din biroul electoral pentru secțiile de votare din străinătate. Mai precis, cu cel puțin 24 de ore înaintea tragerii la sorți, cel mai târziu la data de 9 aprilie, se va aduce la cunoștință publică data la care va avea loc această tragere la sorți.
10 aprilie 2024 este data limită până la care se vor depune cererile de înscriere în listele electorale speciale pentru alegerea membrilor din România în Parlamentul European din anul 2024. Acest demers îl pot face cetățenii cu drept de vot ai statelor membre ale Uniunii Europene, altele decât România, care au domiciliul sau reședința în România.
Tot cel mai târziu "până pe data de 10 aprilie 2024, ora 24.00, vor fi depuse și înregistrate candidaturile la alegerile pentru membrii din România în Parlamentul European din anul 2024, iar în termen de 24 de ore de la înregistrarea candidaturii se vor înainta, către Consiliul Național pentru Studierea Arhivelor Securității, declarațiile pe propria răspundere ale candidaților referitoare la faptul că au avut sau nu calitatea de lucrători ai Securității sau de colaboratori ai acesteia".
A doua zi, 11 aprilie 2024, listele de candidați și candidaturile independente la alegerile pentru membrii din România în Parlamentul European vor fi aduse la cunoștința publicului.
Aceste candidaturi rămân definitive pe 29 aprilie 2024, iar pe 30 aprilie 2024 "se va stabili numărul de ordine de pe buletinele de vot a partidelor politice, organizațiilor cetățenilor aparținând minorităților naționale, alianțelor politice și alianțelor electorale care au depus liste de candidați, precum și candidaților independenți".
Declarațiile de avere și de interese ale candidaților la alegerile europarlamentare vor fi făcute publice până la data de 1 mai.
De la data de 16 aprilie 2024 începe "perioada de înregistrare a alianțelor electorale la alegerile pentru autoritățile administrației publice locale din anul 2024 și de depunere a candidaturilor pentru aceste alegeri".
Președinții birourilor electorale de circumscripție și locțiitorii acestora vor fi desemnați cel mai târziu până la data de 15 aprilie 2024.
Perioada de înregistrare a alianțelor electorale la alegerile locale se va încheia în maximum 10 zile de la data înființării birourilor electorale de circumscripție, cel mai târziu la data de 25 aprilie.
"Cetățenii cu drept de vot care și-au stabilit reședința de mai mult de 6 luni înaintea datei scrutinului în circumscripția electorală în care au loc alegeri vor depune la primar, până cel mai târziu cu 45 de zile înaintea datei scrutinului, adică până pe 25 aprilie 2024, solicitările de înscriere în Registrul electoral cu adresa de reședință."
25 aprilie este și data de final a perioadei de înregistrare a alianțelor electorale la alegerile locale din acest an. Data limită de depunere a candidaturilor la alegerile locale este data de 30 aprilie.
Solicitarea de acordare a "timpilor de antenă, către conducerile posturilor de radiodifuziune și televiziune, publice și private sau, după caz, ale studiourilor teritoriale ale acestora, la alegerile pentru autoritățile administrației publice locale" se va putea face cel mai târziu cu 40 de zile înaintea datei alegerilor, adică 30 aprilie 2024.
Candidaturile la alegerile locale rămân definitive la data de 8 mai.
Până la data de 10 mai vor fi anunțate "delimitarea şi numerotarea fiecărei secţii de votare din ţară, precum şi a sediilor acestora, precum şi aducerea la cunoștință publică a delimitării şi numerotării fiecărei secţii de votare din ţară, precum şi a sediilor acestora" pentru ambele scrutinuri.
Campania electorală va începe în data de 10 mai 2024 și se va încheia pe 8 iunie 2024, la ora 7.00. Pe 9 iunie 2024, la ora 7.00, va începe procesul de votare, pentru ambele scrutinuri, şi se va încheia în aceeaşi zi, la ora 22.00.
"Alegătorii care la ora 22:00 se află la sediul secţiei de votare, precum şi cei care se află la rând în afara sediului secţiei de votare pentru a intra în localul de vot pot vota până cel mult la ora 23:59.
După numărarea voturilor şi soluţionarea eventualelor sesizări sau contestaţii, rezultatele alegerilor alegerile pentru autorităţile administraţiei publice locale şi pentru membrii din România în Parlamentul European, din anul 2024, vor fi validate şi publicate în Monitorul Oficial al României, Partea I", se mai precizează în comunicatul de presă al guvernului.